**Dôvodová správa**

 Slovenská republika, rovnako ako aj spojenci v Európskej únii a Severoatlantickej aliancii sa nachádzajú v čoraz menej predvídateľnom bezpečnostnom prostredí, ktoré je charakterizované novými typmi hybridných hrozieb, nárastom terorizmu, ozbrojenými konfliktami rôznej intenzity blízko hraníc Európskej únie, ale aj neustávajúcim migračným tlakom. Bezpečnostné prostredie, v ktorom sa nachádzame je najmenej stabilné za posledné desaťročia.

 Prvoradou úlohou štátu a jeho reprezentantov voči občanom je maximalizácia bezpečnosti. Pre jej zabezpečenie sú základným predpokladom stabilné a predvídateľné výdavky na obranu. Tak, aby Ozbrojené sily Slovenskej republiky boli schopné čeliť bezpečnostným hrozbám súčasného sveta a zároveň, aby sme boli platnou súčasťou Severoatlantickej aliancie.

 Naše ozbrojené sily nevyhnutne potrebujú investície na ich chod a modernizáciu. Nedostatočná záruka stability výdavkov na obranu môže vážne ohroziť plnenie plánov, ktoré súvisia s rozvojom slovenských ozbrojených síl.

 Zároveň sa nachádzame máme svoje záväzky voči spojencom a tiež sa v súčasnom neistom svete zvyšuje potreba kolektívnej súdržnosti o zaistenie bezpečnosti členov a spojencov Severoatlantickej aliancie.

Z týchto dôvodov predkladáme Deklaráciu Národnej rady Slovenskej republiky o nevyhnutnosti podpory obrany Slovenskej republiky. Považujeme za dôležité, aby najvyšší zákonodarný zbor SR, ktorý rozhoduje okrem iného aj o štátnom rozpočte, deklaroval svoju pripravenosť podporiť rozpočtové výdavky na obranu Slovenskej republiky tak, aby do konca VII. volebného obdobia, teda do roku 2020 dosiahli výšku 1,6 % hrubého domáceho produktu.

Rovnako považujeme za dôležité, aby Národná rada Slovenskej republiky vyjadrila deklaratívne svoju podporu pripravovaným plánom na modernizáciu a rozvoj bezpečnostného systému Slovenskej republiky a Ozbrojených síl Slovenskej republiky. A tiež, aby vyzvala vládu Slovenskej republiky, aby s Národnou radou Slovenskej republiky pravidelne konzultovala avizované plány rozvoja Ozbrojených síl Slovenskej republiky.